Nog 'n lyk op Tafelberg gekry | Netwerk24
Nog 'n lyk op Tafelberg gekry
Deur Romantha Botha 26 Februarie 2017 19:45
Presies 'n week nadat 'n gesiggestremde 19-jarige Europese toeris op Tafelberg na sy dood geval het, is nog 'n lyk Sondagoggend op die berg gevind.
Stappers in die omgewing van die Union-ravyn het die lyk van 'n onbekende wit man, vermoedelik in sy veertigs, gesien en reddingsdienste in kennis gestel.
Die omstandighede van die man se dood is nog onbekend, maar daar word vermoed dat hy sowat 80 meter ver by die Union-ravyn geval het. Dit is ook nie seker hoe lank die lyk op die berg was nie.
Reddingswerkers van Wildernis-soek-en-redding het Sondag lank gespook om die lyk van die berg te bring. Reddingswerkers is omstreeks 11:30 na die toneel ontbied en die lyk is eers teen 13:25 van die berg gebring.
"Dit behoort jou 'n idee te gee van hoe moeilik dit was om hom daar uit te kry," het 'n reddingswerker gesê. "Daar was nie juis 'n gelyke oppervlak om die draagbaar neer te sit nie, en baie los klippe onder my voete."
Volgens die polisie is 'n geregtelike nadoodse ondersoek begin en 'n lykskouing sal gedoen word om die oorsaak van die man se dood te bepaal.